EFF reageer ná Gerrie Nel vervolgingsplanne bekendmaakJulius Malema, leier van die EFF. Foto: enca.com Die EFF het Donderdag die burgerregte-organisasie AfriForum en adv. Gerrie Nel, hoof van die organisasie se private vervolgingseenheid, as rassiste bestempel nadat dit bekendgemaak is dat Nel beplan om Julius Malema, die EFF-leier, privaat te vervolg indien die staat dit nie gaan doen nie. Nel het dié planne Donderdag by ŉ mediakonferensie in Centurion aangekondig. Hy het gesê die vervolgingseenheid sal Malema en Kie. vervolg indien die Nasionale Vervolgingsgesag (NVG) nie toegee aan AfriForum se eis dat die saak teen Malema, rakende die destydse korrupte bedrywighede van die maatskappy On-Point Engineering in Limpopo, heringestel word nie. “Hoewel ons weet dat dit wettig is in Suid-Afrika om privaat te vervolg, weet ons met sekerheid dat AfriForum nié die EFF-leier wil vervolg op grond van die wet nie – dit gaan eerder oor ŉ poging om die aandag af te trek van die EFF se stryd vir ekonomiese bemagtiging en ook [die mosie van] grondonteiening sonder vergoeding,” het Tebogo Mokwele, nasionale woordvoerder van die EFF, gesê. “In plaas daarvan om deel te neem aan ŉ demokratiese debat oor grondhervorming, doen AfriForum wat hul koloniale en apartheidsvoorvaders aan vryheidsvegters gedoen het: kriminele vervolging en vervolging vir politieke redes. Daar bestaan geen twyfel dat AfriForum se private vervolging deel is van ŉ aanslag teen die EFF nie.” Mokwele het die burgerregte-organisasie daarvan beskuldig dat hy weer lewe probeer gee aan ŉ hofsaak wat reeds van die hofrol geskrap is. “Die EFF staan ten volle agter hom [Malema] en sal nie afgeskrik word deur reaksionêre regse formasies van wit mense nie – mense wie se primêre doel is om wit bevoorregting en oppergesag te beskerm. Wat AfriForum nie weet nie, is dat die rassistiese vervolging van die EFF-leier net sal lei tot verdere massa-steun vir grondonteiening sonder vergoeding. “AfriForum en al sy [ondersteuners] moet weet dat hul rassistiese pogings ons net meer vasbeslote sal maak. Grondonteiening sonder vergoeding sal in Suid-Afrika gebeur en geen mate van intimidasie of gemene spel sal dit keer nie.” Malema het vroeër op sosiale media gesê hy is nie bang [vir AfriForum] nie, en is “gereed gebore”. Malema het in reaksie op AfriForum se aankondiging getwiet: “Bring it on bloody racists, you don’t scare me at all. I’m born ready! No white man will decide my destiny, the poor masses of our people will”. Nel het Donderdagmiddag gesê dit is onaanvaarbaar dat die NVG meer as 30 maande laat verloop het sonder om die korrupsiesaak teen Malema verder te voer. “AfriForum se private vervolgingseenheid is juis gestig om te help toesien dat gelykheid voor die reg geskied en dat die NVG sy werk doeltreffend doen. Die NVG het sy plig versuim deur die saak teen Malema te laat sloer,” het hy gesê.